Túrakód: TK\_Ti-Tt / Táv.: 72,7 / Frissítve: 2021-01-24

Túranév: Terepkerékpáros / Tiszán innen-Tiszán túl

Leírás:

Teljesítménytúránk 17 résztávból áll.
Teljesítése 18 ellenőrzőpont-igazolást igényel.

A rajt és a cél ugyanott, de más QR-kóddal található: Rajt *(rendezvény)* / 501QR /, Cél *(rendezvény)* / 502QR / N46 39.162 E20 15.197.

***1. résztáv:*** */Rajt-Cél (Dózsa-ház) - Körtefa / Sziget/*

A rajt QR-kód beolvasását követően észak felé, a boltíves hídtól távolodóan induljunk: a Kurca partján. Elérve az Ifjúsági Ház hídját, már a Janó György sétányon haladunk, a Pusztai László sporttelep kerítésének sarkáig. Itt balra *(NY)* fordulva a Hegedűs László utcába, mely a főutat követően, de irányváltás nélkül a Dr. Váradi Lipót Árpád utcában folytatódik. Ez az utca ki is vezeti a túrázót a lakott területről. A lakóépületeket elhagyva rövidesen át kell kelnünk a 451-es főúton. Mindkét átkelésre fordítsunk jelentős figyelmet, de itt a közlekedés nagyobb sebessége miatt jelentősebbet!

Az út túlsó oldalán már a vadon vár ránk. Alattunk földút, mellettünk mezőgazdasági területek, tanyák, családi gazdaságok. Egyenesen haladva, 2,1 km után érünk ismét aszfaltútra. *(Közben a balról betorkolló nyomvonal látványa a navigáción ne térítse el haladási irányunkat! Jó pár kilométer múlva majd érkezni fogunk arról.)* Itt jobbra *(É)* fordulva, kissé távolabb *(340 m)*, baloldalon *(ÉÉNY)*, egy körtefán vár ránk első terepi ellenőrzőpontunk *(512QR)*, a tanyatelek mellett.

***2. résztáv:*** */Körtefa / Sziget - Tisza ártér-3 / Sziget/*﻿

Pontbeolvasást követően az aszfaltcsík felvezeti a túrázót az árvízvédelmi töltés tetejére, melyről az ártéri oldalon kel lemennünk. *(Itt ismét látunk a kijelzőnkön a töltéskoronán futó nyomvonalat, melyet most ne vegyünk figyelembe!)* A belső oldalon javított talajút van, de rögtön az első lehetőségnél – szinte a lejtő alján – jobbra kell kitérnünk *(ÉK)*, földútra, a „kék halacska” turistajelzésre. Ez több ellenőrzőponton keresztül lesz „vezérfonalunk”, itt-ott kisebb letérésekkel. A bal oldalunkon elhelyezkedő *(részben)* művelt területet elhagyva, a fák közé érve következik e rövid résztáv igazolása *(508QR)*, mely balunkon, egy kőrisfán található.

***3. résztáv:*** */Tisza ártér-3 / Sziget - Tisza ártér-2 / Bogaras/*

A következő QR-kód tábláig *(507QR)* nem lesz sok gondunk a navigációval. Kövessük a szűk, hangulatos ösvényt! Éljük meg e szakasz varázsát! *(A figyelmünket ne kerülje el a meredek partfalra itt-ott kifutó ösvényszakaszok veszélye!)*

***4. résztáv:*** */Tisza ártér-2 / Bogaras - Tisza 239 fkm/*

Röviddel *(35 m)* a csekkolást követően, az ösvény elágazásánál, letérünk kicsit a turistajelölésről. Jobbra fordulunk *(K)*, a folyótól távolodóan, hogy rövid emelkedőt követően, *(a földutat elérve)* balra *(É)* kanyarodva haladjunk tovább. Kiérve az erdőből kinyílik a tér. Jobbról a honvédségi gyakorlótér dombja, balról sólyázó. Szemben, az ajzatbetonokból kirakott úton hagyjuk el a teret, majd röviddel később, kockaköves burkolat kerül alánk. Az „Y” elágazást elérve, a felső sólyázónál balra *(ÉÉNY)* haladjunk, a betonlapokkal burkolt úton. Közelítve a partfürdőhöz, jelentősebb figyelmet kell kapjon a nyomvonal! A track mentén térjünk ki balra *(DNY)* a folyó irányába, majd jobbra *(NYÉNY)*, immár a nyaralók között haladva, földúton. A strand központi részét rövid szilárdburkolatos szakaszon érjük el. Itt egy sorompó keresztezi az utat. Ezt, ki így, ki úgy véve az akadályt, küzdje le! A nyomvonal kikerüli. A játszótér északi sarkában ártézi kút található! Továbbhaladva az üdülőterületen ismét nyaralók között haladunk. Az út „T” elágazásba torkollik, melynél balra *(DNY)* fordulva jutunk ismét a víz partjára. Csobbanás előtt térjünk ki jobbra *(ÉNY)*, ismét ösvényes szakaszra, a kék halacska mentén. 100 métert követően itt érjük el aktuális kontrollpontunkat *(513QR)*, egy kőrisfán.

***5. résztáv:*** */Tisza 239 fkm - 451-es út hídfő DNY/*

Az ösvény, és a jelzés vezeti tovább a túrázót, a közúti híd alá. *(E szakaszon is található partfalra kifutó szakasz, mely figyelmet követel!)* Az ösvény vízparttól történő eltávolodásakor kerüljön előtérbe a navigáció! Rövidesen *(30 m)* elágazáshoz érünk, melynél balra *(ÉÉNY)* kell haladnunk, a híd irányába. Átérve a híd pillérei alatt, rögtön jobbra *(ÉK)* fordulva kell menni az úton. A hídfőt elérve, jobbra *(DK)*, rövid „susnyást” követően, lépcsőn tudunk feljutni a hídra, a szalagkorlát leküzdése után. *(A csapás megtalálása feszes nyomvonalkövetést igényel!)* Az úttestre alapos körültekintést követően lépjünk! Az út túlsó oldalán folytatjuk a túrát, a szervízúton. A túlsó oldali töltést elérve balra *(DDK)* kell fordulnunk, a főúttól távolodóan, egy rövid szakaszra *(300 m)*. Itt a kiágazásnál jobbra *(NY)* haladva kisvártatva *(60 m)* elérjük a soron következő kontrollpontot *(520QR)*, az út jobb *(É)* oldalán, egy fán.

*(Ezt az ellenőrző pontot jól jegyezzük meg! Visszafelé is kell itt igazolnunk itt jártunkat, de akkor nem fog látómezőnkbe kerülni. Csak emlékezetünk, vagy a feszes navigálás tud segíteni.)*

***6. résztáv:*** */451-es út hídfő DNY - Greskovits-Sághy feszület/*

Csekkolást követően rövidesen *(300 m)* „hajtűkanyarban” kell kitérnünk balra, a lejtős földútra. *(Az egyenesen futó track szakasz a visszafelé vezető utat jelöli!)* A most következő szakaszon, szakaszokon jelentősebb mértékben kell a navigációra figyelmi, hogy ne vesszünk el a földutak zeg-zugaiban!

A tanyák között kifutó útról jobbra *(400 m , DNY)* kell kitérnünk Ez hosszabb távon vezeti a túrázót *(2,5 km)*, melyről a Felső-csatorna mentén jobbra *(ÉNY)* fordulva haladunk tovább a „T” elágazásban, a csatornaparton futó úton. Odébb *(900 m)* a lovastanya melletti elhaladást követően átkelünk a csatornán. Innentől a következő ellenőrzőpontig *(514QR)* egykoron aszfaltozott, mára inkább murvásnak nevezhető úton haladunk. A táblánk, a feszülettől ÉÉK-re található, egy akácfa törzsén, az utak furcsa kereszteződésénél.

***7. résztáv:*** */Greskovits-Sághy feszület - Vidre-éri nádas/*

Tovább DNY-felé vezet a túra, eleinte javított talajúton. De innen a feszülettől 625 m-re, az út jobboldalán *(ÉNY)*, kissé beljebb *(23 m)*, a fás, bokros terület szélén, egy piciny tavacska partján, ártézi kútnál juthatunk friss ivóvízhez! Az úton továbbhaladva, a jobbról elhelyezkedő kertészet mentén rövid aszfaltos szakaszt, és kiágazást követően, ismét talajúton haladunk, egész az ellenőrzőpontig *(2 km, 515QR)*, melyet egy kőrisfa törzsén találunk, az út jobb oldalán.

***8. résztáv:*** */Vidre-éri nádas - Maszlaghalmi Iskola/*

Kódolvasást követően, a javított talajúton továbbhaladva következő „T” elágazásban jobbra *(ÉNY)* fordulva, rövid, itt-ott nádassal szegélyezett rész következik, melyben keresztezzük a Vidre-éri csatornát is. Kiérve a nádasból, a nyárfaerdő sarkánál a NYDNY- i irány a megfelelő, az erdőt a jobb oldalunkon tartva. Odébb *(680 m)* keresztezzük a 4519-es utat, mely a négy számjegyűség ellenére figyelmes átkelést érdemel! A túlsó oldalon aszfaltcsík vezeti be a túrázót az egykori TSZ-major épületei, és az azt övező lakóépületek csoportjába. Az „Y” elágazásban balra *(DNY)* tartva kerülünk ismét a vadonba. Itt az elágazást követően *(50 m)* újra lehetőség nyílik *(az út bal oldalán)* ártézi vízhez jutni! *(Ez a kút hajlamos arra, hogy néha pihenjen egy rövid időre.)* A földutat és tracket követve 1,1 km-t követően érjük el a nyomvonal szempontjából változást hozó elágazást. Itt jobbra *(ÉÉNY)* folytassuk a túrát, egészen a 2 km-re található 46119-es számú útig. Ezen az aszfaltúton balra fordulva érjük el az ellenőrzőpontot *(516QR)*, a maszlaghalmi iskola emlékhelyét. A tábla és az emlékhely, valamint feszület és harangláb egység az út bal oldalán található, a QR-kód nyárfatörzsön. *(Ha nem a pályacsúcs a célod, itt érdemes körbejárni e szép, múltbéli értékeket!)*

***9. résztáv:*** */Maszlaghalmi Iskola - Plékrisztus (1926)/*

Visszatérve a mába és a túraútvonalra, az aszfaltcsík mentén menjünk. Ez rövidesen hihetetlen minőségi javuláson esik át: itt, kint a világvégén. De mielőtt belemelegednénk, az első kereszteződésben térjünk ki jobbra *(ÉÉNY)*, még mindig tükörsima úton haladva. A balról elhelyezkedő gazdasági épületeket, valamint jobbról található helyi „vendéglátóhelyet” elérve, ismét van lehetőség ártézi vízhez jutni *(85 m)*! Ehhez a zöld kocsmaépület mellett kiinduló földútra kell menni, jobbra *(KÉK)*, majd 70 m megtételét követően balra *(ÉÉNY)* belépnünk a „susnyásba” *(15 m)*.

Az épületcsoportot elhagyva ismét talajúton vezet a túra, itt-ott némi homokos küzdelemmel, szikes területek között. Odébb *(1 km)* a nyomvonalak „T” elágazásában némi oda-vissza kitérőt *(235 m)* teszünk az 1926-ban állított pléhkrisztus felkeresésére, melynek kerítése biztosít helyet aktuális ellenőrzőpontunknak *(517QR)*.

***10. résztáv:*** */Plékrisztus (1926) - Felső-csatorna / kisakácos/*

Visszafelé indulva, a kereszteződésben is irányt tartva haladjunk! E szakasz ismét kevés navigációt igényel. Egyenes futása ellenére rendkívül változatos területeken halad. Adjuk át magunkat a hangulatos földútnak, mely hol tanyák, hol szántók, hol szikes, vagy nádas területeken fut, közben ismét keresztezve a Vidre-éri csatornát. 4,9 km követően kell ismét a navigációval is törődnünk. Ekkor a „T” elágazásban balra *(É)* fordulva, majd kisvártatva *(145 m)* jobbra *(DK)* érünk a kontrollpontra *(518QR)*. A kód a fiatal, kicsiny akácerdő egyik külső fáján található.

***11. résztáv:*** */Felső-csatorna / kisakácos - Csongrádi tanyák DK/*

A következő résztáv a túra leginkább feszes navigációt igénylő szakasza. Tartsuk folyamatosan kontroll alatt hollétünket, különben biztos elveszünk az alföldi tájban! A track cikk-cakkos és változatos. Néhány kanyarulatot követően kiérünk a 4519-es út mentén futó kerékpárútra. Itt jobbra *(DNY)* forduljunk egy rövid *(200 m)* szakaszra, majd keljünk át az útesten! A túlsó oldalon kevésbé kijárt szakasz vár ránk: szikes, rendkívül hangulatos területtel. Követve a kijelzőnk „parancsát”, és elérve az aszfaltcsíkot, jobbra *(D)* fordulva haladjunk rajta 260 m hosszan. A balos *(DK)* kitérést követően, 430 m megtétele után érjük el az ellenőrzőpontot *(519QR)*, immár földúton. A tábla balról, egy tanyatelek szélén, egy akáctörzsön található.

***12. résztáv:*** */Csongrádi tanyák DK - 451-es út hídfő DNY/*

Továbbra is a nyomvonal követése legyen legfőbb társunk a helyes irány megválasztásában, de már nem „fűrészfogszerűen” haladunk. A résztáv harmadik harmadában, a vadászház megkerülését követően, kiérve a 451-es főút melletti szakaszra, egy idefelé bejárt nyomvonalrész következik. A tanyák mentén fel kell mennünk a felső útra, mely egykoron aszfaltos volt, de mára ez már csak nyomokban fedezhető fel. Ekkor már látható a kijelzőnkön a bejárt hurok kimeneti ága, de nekünk most fent maradva a felső úton, egyenesen kell tovább haladnunk. A kiágazástól 310 m-re érjük el a 520QR ellenőrzőpontot, bal oldalon, mely ebből az irányból érkezve nem fog látómezőnkbe kerülni. Legyünk figyelmesek! Ha elértük a töltést, és még nem vettük észre, akkor némileg túlszaladtunk rajta.

***13. résztáv:*** */451-es út hídfő DNY - Lándor-tó ÉNY/*

Kódolvasást követően, az idefelé bejárt úton keljünk át a hídon, de most maradjunk fenn az úton, egész a túloldali töltésig. Itt jobbra *(DK)* fordulva tartósan háttérbe szorulhat a navigáció, figyelmünket az ártéri tájra, vagy a szintidőre összpontosíthatjuk *(ki-ki motivációja szerint)*. A gátat kövessük egész a 62,35 fkm szelvényig. Eleinte aszfalton, később földúton. Az aktuális ellenőrzőpont *(522QR)* a töltéskoronán, egy villanykarón található, a Lándor-tó mellett.

***14. résztáv:*** */Lándor-tó ÉNY - Szegvár / Faluház/*

Ismét nagyobb szerepet kell biztosítani a track követésének! A töltést a mentett oldal felé hagyjuk el, a tó partján haladva. Két derékszögű kanyarodást követően a csatorna partján haladunk egészen a Kurcáig. Jobb oldalunkon szikes és nádas területeket is láthatunk. A vízpartot elérve jobbra *(D)* vezet az utunk, majd néhány kanyarulattal odébb aszfaltcsík kerül alánk. Ez be is vezeti a túrázót Szegvárra, a település határában egészen a meder partján futva, itt-ott szép látképet biztosítva. *(E település határában közkút is fellelhető, de ha van még türelmünk, ártézi kutat is érintünk rövidesen.)* A hídon történő átkelést követően, az emelkedő tetején balra *(ÉÉNY)* kell haladnunk a 190 m-re találgató kontrollpontig *(523QR)*, mely egy villanypóznán található a Jaksa János Helytörténeti Kiállítás épülete előtt.

***15. résztáv:*** */Szegvár / Faluház - Alsó-Kurca (2)/*

Igazolást követően, az épülettől távolodóan, a lejtős kis utcába fordulva hagyjuk el a lakott részt, immár ismét földúton haladva. Kiérve a jobbról elhelyezkedő erdő mellől ismét kitágul a tér, visszatér az alföldi táj. Nem sokkal odébb *(850 m)* kicsiny kitérő van a nyomvonalon! Itt érhetjük el a terület kedvelt ártézi kútját, a facsoport szélén. Tovább haladva „támaszkodjunk” ismét a nyomvonalra, mely kivezeti a túrázót a Kurca partjára. A résztávot lezáró csekkpont *(524QR)*, egy magaslati részen található, az út jobb oldalán, egy körtefán.

***16. résztáv:*** */Alsó-Kurca (2) - Szentes Alsórét-1/*

Nyúlfarknyi, hangulatos, bujkálós szakaszt követően, rövid vízparti rész jön, majd távolodunk. A track-követés továbbra is fontos marad! Beérve Bereklapos lakóépületei közé, a lejtő alján balra *(ÉNY)* fordulva át kell kelnünk ismét a terület „folyóján”, a Kurcán. Ezután *(570 m)* a földutak kiágazásánál jobbra *(É)*, már egyenes út viszi a túrázót az utolsó terepi ellenőrzőpontig *(3,3 km, 509QR)*, közben átkelve az ún. gázos kövesút aszfaltcsíkján.

***17. résztáv:*** */Szentes Alsórét-1 - Cél (rendezvény)/*

Kódolvasást követően, az első lehetőségnél jobbra *(K)* fordulva, már jöhet a célegyenes! A túra elején bejárt utat és a nyomvonalat követve térjünk vissza a Rajt-Cél területre. De ne feledkezzünk meg a főutak kereszteződésein történő figyelmes átkelésről, valamint a célban történő kódbeolvasásról sem *(502QR)*!

Feldolgozták: Virág Olga, 

*Tapasztalataidat, élményeidet őrömmel fogadjuk!
(Fotó és videó anyagokat is várunk.)*